钦定古今图书集成/历象汇编/庶征典/第080卷 > 《观象玩占》 > 晋
## 钦定古今图书集成/历象汇编/庶征典/第080卷 > 《观象玩占》 > 晋

### 武帝泰始八年雨白毛

按《晋书武帝本纪》，不载。　按《五行志》，泰始八年五月，
蜀地雨白毛。此白祥也。是时益州刺史皇甫晏伐汶
山胡，从事何旅固谏，不从。牙门张弘等因众之怨，诬
晏谋逆，害之。京房《易传》曰：“前乐后忧，厥妖天雨羽。”又
曰：“邪人进，贤人逃，天雨毛。”《易妖》曰：“天雨毛羽，贵人出
走。”三占皆应。

### 太康七年雨赤雪

按《晋书武帝本纪》：“太康七年十二月己亥，河阴雨赤
雪二顷。”

### 惠帝永康元年三月尉氏雨血

按《晋书惠帝本纪》云云。　按《五行志》，“永康元年三月尉氏雨血。”夫政刑舒缓，则有常燠赤祥之妖，此岁正
月，送愍怀太子幽于许宫。天戒若曰，不宜缓恣奸人，
将使太子冤死。惠帝愚眊不寤，是月愍怀遂毙，于是
王室衅成，祸流天下。

### 愍帝建兴元年十二月河东雨肉

按：《晋书愍帝本纪》云云。

### 穆帝永和五年赵国雨血

按《晋书穆帝本纪》，不载。　按《石遵载记》，“季龙以咸康
元年僭位，至永和五年，凡十五岁，于是世即伪位。石
遵闻季龙死，曜兵入凤阳门，升太武前殿，假刘氏令，
以遵嗣位。遵伪让再三，乃僭即尊位。雨血周遍邺城。”